अब जो उनकी किताब 'फैलसूफ़ियाँ' आई छप कर तो उन्होंने मेरे आग्रह पर कनाडा भेजी। पढ़ा और पाया कि उसमें भी लम्बाई तो अच्छी साधी है मगर लेखनी भी गजब साध ली है इतने सालों में कि पढ़ने बैठे तो पढ़ते ही चले गये। कुछ जगह कुछ ज्यादा लंबाई अखरी भी मगर अधिकतर जगह गुदगुदाती रही तो जब आप एवरेज निकालेंगे तो गुदगुदाना ज्यादा पायेंगे। जैसे इतना लेखन साधा वैसे ही मुझे पूरी उम्मीद है कि आने वाले संग्रहों में लम्बाई नापक संयंत्र या हम जैसे मित्रों को संपादन हेतु साथ टांगे चलेंगे जो खुले आम टोकने का अधिकार रखते हैं तो लम्बाई भी सध ही जायेगी। जबरदस्त संवाद, हास्य, मनोरंजन, व्यंजनायें और कटाक्ष ऐसा कि विसंगतियाँ पनाह मांगें। एकदम रोजमर्रा के चित्र, संवाद और आसपास बिखरी विसंगतियाँ जिन पर हमारी नजर तो रोज जाती हैं मगर उन पर इस तरह लिख पाना सहजता से, शायद राजीव के बस की बात है।